R. Kaliňák, podpredseda vlády a minister vnútra SR: (2006-12-07):
Nuž, musím povedať, že nebudem vám vedieť povedať presné čísla, ale je pravda, že v mnohých prípadoch do celého procesu Schengenu nebolo zaradené len ministerstvo vnútra. Možno aj z toho vyplýva mnoho problémov, že ministerstvo vnútra sa muselo často koordinovať s ministerstvom dopravy, s ministerstvom financií, s ministerstvom zahraničných vecí a práve koordinácia medzi ministerstvom vnútra a dopravy nebola vždy ideálna. A tak treba povedať, že na letisku sa naozaj urobilo najmenej. Naopak, ministerstvo vnútra pomerne významne čerpá zo Schengenského prechodného fondu, ktorý nie je klasickým európskym fondom, ale vyslovene reaguje na potreby našich hraníc. Celú fyzickú a technickú ochranu východnej hranice budeme mať, to je tá súťaž, o ktorej som hovoril, v hodnote necelej miliardy korún, bude hradená práve zo Schengenského prechodného fondu. Preto vlastne musí dôjsť aj k podpisu zmluvy do konca roka a také sú podmienky čerpania, čiže do konca roka príde k podpisu zmluvy, aby sme túto miliardu mohli čerpať. Ďalej ministerstvo vnútra v uplynulých rokoch napríklad toto lietadielko, tie odstavené mercedesy a podobne čerpalo práve z týchto zdrojov, ale máme nákup napríklad aj prostriedkov, ktoré sú zimné snežné skútre, terénne štvorkolky pre policajtov a rôzne iné terénne dopravné mobilné prostriedky, pretože v tej časti severnej naozaj tá hranica je prístupná fyzicky, dokonca treba povedať, že to je také náročné prostredie, že inak ako pešo sa vlastne zvládnuť nedá, vrátane bola úvaha dokonca o využití jazdnej polície, ale hovorí sa všeobecne, že táto hranica je aj na koňa veľa, čiže naozaj bolo treba mimoriadne opatrenia robiť pri voľbe mobilných prostriedkov. Ukazuje sa, že v rámci toho projektu majú byť policajné hliadky, samozrejme, omnoho bližšie rozostavené a z toho vyplýva aj ich mobilita, ktorú sa ministerstvo snažilo v uplynulých mesiacoch a rokoch zadovážiť týmito prostriedkami mobilnými. Tieto všetky boli hradené predovšetkým zo Schengenského prechodného fondu, a preto si myslím, že nie je tak ani problém v tom, či sme vyčerpali dostatočné percento alebo malé percento, skôr je otázka, že tento nákup nenadväzoval, najväčší nedostatok je v tom, že až dnes vlastne podpisujeme samotnú fyzickú a technickú ochranu hraníc. Tá súťaž sa nám vlečie od roku 2004 a keby sme ju mali uzavretú v roku 2004 alebo 2005, tak v tom prípade by sme dnes už boli v úplne inej situácii, pretože by sme prispôsobovali technické nastavenie hranice, to znamená, mobilné prostriedky, personál a rozostavenie jednotlivých hliadok už samotnému nastaveniu stožiarov, kamier, atď. Hovorí sa o tom, že to sú  hlasy, ktoré vlastne znejú od našich partnerov v rámci Európskej únie, že sme nakúpili techniku, v rámci napríklad infrakamier mala byť na 5 tisíc metrov, ale my sme kúpili na 500. Čiže ten obraz je mimoriadne zlý. Ja si myslím, že toto nie je pravda, ale preverujeme každú skutočnosť, ktorá nám bola daná vo Vilniuse, ktorá nám bola daná v Bruseli a do určitej miery je už teraz na nás, naozaj, to je pravda, že nevieme už v tejto chvíli plakať, lebo už sa ani nedá, nemáme čas na to, ale musíme začať tvrdo pracovať s tým, že každý mesiac budeme skladať účty našim partnerom v Európskej únii z toho, ako postup ide a vlastne v júni bude definitívne rozhodnutie, kedy sa povie, je, alebo nie je Slovensko pripravené a od júnového rozhodnutia závisí, či vstúpime do Schengenu na konci budúceho roku s tým, že verím, že aj ostatné technické veci tak, ako sa schválili v Bruseli, ktoré sa dotýkajú SIS, to znamená napojenia nových členských krajín na starý Schengenský informačný systém cestou portugalského návrhu. Ak toto všetko dobre dopadne, v tom prípade splníme sľub voči občanom, ktorý znie, aby od nového roku mohli bez obmedzenia hraníc chodiť k našim susedom alebo cestovať po celej Európe a stali sa tými klasickými občanmi prvej kategórie tak, ako sme to vždy chceli. Ďakujem pekne. (Potlesk.)